All Blacks kies hul beste span vir LoftusDie All Blacks gaan Saterdag op Loftus Versfeld geen genade vra of betoon wanneer hulle teen die Springbokke in die Rugbykampioenskap speel nie. Die All Blacks het reeds die Rugbykampioenskap Sondagoggend (SA tyd) teen die Argentynse Poemas in Buenos Aires beklink, maar die keurders, onder leiding van die afrigter, Steve Hansen, het die beste beskikbare span gekies om wraak te neem teen die Bokke, wat hulle ŉ paar weke gelede met 36-34 in Wellington geskok het. Die oud-Springboksenter Brendan Venter, het in ŉ rubriek wat in Nieu-Seeland verskyn het, die All Blacks daarvan beskuldig dat hulle nie genoeg respek teenoor die Springbokke betoon het nie. Nou wil hulle dit regstel, wys dat dit ŉ blote glips en gelukskoot was; dat hulle steeds die beste span in die wêreld is; dat hulle op die regte pad na aanstaande jaar se Wêreldbeker-toernooi in Japan is. Hulle wil wys dat hulle die Bokke wel ag (deur hul beste span te kies) en nie twee keer opeenvolgens teen hulle wil verloor nie. Hoe lyk die span? Dit toon vier veranderings aan die opdrafspan wat die Poemas met 35-17 geklop het. Die 23-jarige senter van die Crusaders, Jack Goodhue, speel in Ryan Crotty se plek saam met die 33-jarige Sonny Bill Williams (48 toetswedstryde) in die middelveld. Die beste skrumskakel Aaron Smith keer terug in die plek van TJ Perenara. Voorlangs keer die veteraan-vaskop Owen Franks en die kaptein, Kieran Read, terug ná hul ruskans in Buenos Aires. Goodhue (5 toetswedstryde) en Williams het in Junie saamgespan in die laaste toetswedstryd teen Frankryk, en dit is dus nie ŉ vreemde kombinasie nie. Ook was Goodhue straks die beste senter in die Superreeks en word hy daarvoor beloon. Hy het wel vaart verloor nadat hy die 2015-seisoen weens langtermynbeserings misgeloop het, maar het genoeg ander vaardighede om daarvoor te vergoed. Heel verrassend is die vlugvoetige Damian McKenzie nie op die bank nie, maar wel Crotty. Dit wys dat die All Blacks direkte rugby gaan speel, ook laat in die wedstryd wanneer die asem kort begin raak. Die All Black-span – 15 Ben Smith, 14 Waisake Naholo, 13 Jack Goodhue, 12 Sonny Bill Williams, 11 Rieko Ioane, 10 Beauden Barrett, 9 Aaron Smith, 8 Kieran Read (kaptein), 7 Sam Cane, 6 Shannon Frizell, 5 Scott Barrett, 4 Sam Whitelock, 3 Owen Franks, 2 Codie Taylor, 1 Karl Tu’inukuafe. Bank: 16 Nathan Harris, 17 Tim Perry, 18 Ofa Tu’ungafasi, 19 Patrick Tuipulotu, 20 Ardie Savea, 21 TJ Perenara, 22 Richie Mo’unga, 23 Ryan Crotty.